b'\n_START_ARTICLE_\nNebkaure Heti\n_START_SECTION_\nVladanje\n_START_PARAGRAPH_\nO dogodkih med Hetijevo vladavino ni skoraj ni\xc4\x8d znanega. Zaradi razli\xc4\x8dnih mnenj egiptologov je te\xc5\xbeavna tudi \xc4\x8dasovna umestitev njegove vladavine. Veliko egiptologov ga ima za \xc4\x8detrtega faraona Devete dinastije, drugega z imenom Heti in neposrednega naslednika faraona Neferkareja VII. Drugi egiptologi, med njimi J\xc3\xbcrgen von Beckerath, so prepri\xc4\x8dani, da je Nebkaure Heti vladal v Deseti dinastiji, morda pred Meriibre Hetijem._NEWLINE_Revizionisti\xc4\x8dni zgodovinar David Rohl v svoji Novi kronologiji pi\xc5\xa1e, da je bil Nebkaure Heti faraon, ki se je sre\xc4\x8dal z Abrahamom med njegovim obiskom Egipta.\n_START_SECTION_\nDokazi\n_START_PARAGRAPH_\nDokazov za vladarje pred njim, za njim in za Nebkaureja samega, je zelo malo. Na Torinskem seznamu kraljev je vpisan v registru 4.21. Edini razpolo\xc5\xbeljivi dokaz je ute\xc5\xbe iz rde\xc4\x8dega jaspisa s kartu\xc5\xa1o z njegovim imenom, ki jo je odkril Flinders Petrie pri Tell el-Retabahu ob vadiju Tumilat v vzhodni Nilovi delti. Ute\xc5\xbe je razstavljena v Petrijevem muzeju (UC11782)._NEWLINE_Ime kralja Nebkaureja se pojavlja na papirusu Berlin 3023 iz poznega Srednjega kraljestva, ki vsebuje del dobro znane in priljubljene Povesti o zgovornem kmetu. Kralj Nebkaure, ki je u\xc5\xbeival v kmetovem besedi\xc4\x8denju, je bil zelo verjetno Nebkaure Heti.'